Vrou glo gedwing om oor warm kole te loopFoto: SAPD. ŉ Sangoma van Port Elizabeth het Maandag vlugtig in die New Brighton-landdroshof verskyn nadat sy ŉ vrou glo gedwing het om oor brandende kole te loop. Kapt. Andre Beetge, woordvoerder van die polisie, het gesê ŉ saak is teen die 45-jarige Nomatamsanqa Madlamini Meze aanhangig gemaak waarna sy oor die naweek in hegtenis geneem is. Pumeze Lugawu (40), die beweerde slagoffer, het die saak aanhangig gemaak ná sy in die Dora Nginza-hospitaal opgeneem is vir ernstige brandwonde aan albei voete,” het Beetge verduidelik. Die voorval het op 8 Julie plaasgevind toe die slagoffer glo gedwing is om oor kole te loop tydens haar opleiding as sangoma. Volgens Beetge is die slagoffer eers na ŉ kliniek waar sy na ŉ dokter verwys is en toe uiteindelik in ŉ hospitaal opgeneem is. Meze staan tereg op aanklagte van aanranding met die doel om ernstig te beseer. Die saak is tot 19 Oktober uitgestel vir nadere ondersoek.